Kisbér Város Polgármesterétől

**ELŐTERJESZTÉS**

Kisbér Város Önkormányzatának Képviselő-testülete

2025. január 17-i ülésére

**Tárgy:** Tervezői, közbeszerzési, jogi szakértői, keretszerződések, műszaki FAKSZ szerződésének vizsgálata, módosítása

**Tisztelt Képviselő-testület!**

Kisbér Város Önkormányzatának 363/2024. (XII. 13.) KVÖKt. határozata alapján a Műszaki Bizottság 2025. január 7-i ülésére beterjesztésre kerültek a tárgyban szereplő szerződések és módosításaik, Siklósi József tervezői szerződése és módosítása, az Őszy Közbeszerzési Tanácsadó Kft. és Őszy Ügyvédi Iroda szerződése és módosítása, valamint a K és P Kft. szerződése és módosítása.

A bizottság egyhangúlag egyetértett azzal, hogy az 1914/2021. (XII. 15.) Korm. határozat alapján megítélt kormánytámogatás felhasználási határidejének 2025. december 31. napjára történő meghosszabbításával is kevés idő áll rendelkezésre ahhoz, hogy a támogatás Adatlapján szereplő feladatok – műszaki ellenőr beszerzésével, kivitelezésre vonatkozó közbeszerzési eljárás lebonyolításával együtt – megvalósíthatóak legyenek, így a támogatás eredményes felhasználásához semmiképpen sem javasolják új tervező, közbeszerzési tanácsadó, műszaki FAKSZ beszerzését. A tárgyban szereplő szerződések módosításához a Bizottság annak kimutatását kérte, hogy milyen munkát végeztek el, mi lett kifizetve, milyen feladat várható.

A Bizottság kihangsúlyozta, hogy Siklósi József szerződése esetében mindenképpen javasolja megemelni a kötbér mértékét.

**Siklósi József keretszerződése és módosítása (csatolva)**

A keretszerződés előirányozta az 1334/2019. (VI. 5.) Korm. határozat alapján megítélendő támogatásokhoz kapcsolódó tervezési feladatokat, azzal, hogy a szerződő felek az egyes konkrét Támogatói okiratok ismeretében konkretizálják a tervezési feladatokat és határidőket.

Az I. sz. módosítás kezeli (2.1. pont) a projekt futamideje alatt várható tervezési feladatokat, valamint az 1914/2021. (XII. 15.) Korm. határozat alapján folyósított támogatásból megvalósítandó projektek konkrét tervezési feladatait.

|  |  |  |
| --- | --- | --- |
| ***Feladat*** | ***Határidő*** | ***Díj*** |
| ***Lovarda melletti épület I. (ún. északi épület, északi szárny)*** | | |
| ***engedélyezési, kiviteli tervek, költségvetés elkészítése, engedély átadása*** | ***2022. május 30.*** | ***11.200.000 Ft + ÁFA***  ***elkészült, kiegyenlítve*** |
| ***Lovarda melletti épület II. (ún. déli épület)*** | | |
| ***engedélyes tervek elkészítése, engedély átadása*** | ***2022. július 31.*** | ***7.250.000 Ft + ÁFA***  ***engedélyezési eljárás folyamatban, díjfizetés nem történt.*** |
| ***kiviteli tervek, költségvetés elkészítése, átadása*** | ***2022. október 31.*** | ***7.250.000 Ft + ÁFA***  ***„u.a.”*** |
| ***Sétány tervek elkészítése*** | | |
| ***az engedélyezési terv elkészítése és engedély megszerzése, átadása*** | ***a végleges adatszolgáltatást (geodézia) követő 75 napon belül*** | ***3.500.000 Ft + ÁFA***  ***komplett anyag nincs, Műszaki Bizottság kertterv módosítását javasolja, díjfizetés nem történt.*** |
| ***a kiviteli terv, költségvetés elkészítése, átadása*** | ***az engedélyezési terv és az engedély megszerzését követő 45 napon belül*** |
| ***Vöröskereszt épület bontási terv elkészítése,***  ***Kiskastély felmérése, engedélyezési terveinek elkészítése, engedély megszerzés*** | | |
| ***Vöröskereszt épület bontási terv elkészítése, átadása*** | ***2022. április 30.*** | ***3.300.000 Ft + ÁFA***  ***elkészült, kiegyenlítve*** |
| ***Vöröskereszt épület költségvetés elkészítése, átadása*** | ***2022. május 31.*** |
| ***Kiskastély felmérése*** | ***2022. május 30.*** |
| ***Kiskastély vonatkozásában engedélyes terv, költségvetés elkészítése, átadása*** | ***2022. október 31.*** |

A Plébánia előtti tér tervei az előző (I. ütemhez kapcsolódva) tervezési szerződés alapján készültek el, és lett kiegyenlítve.

Az előterjesztés készítéséig nem érkezett tervező úrtól konkrét javaslat a határidő és az esetleges díjmódosítás igénye kapcsán. A Műszaki Bizottság a sétány kertterve vonatkozásában módosítási javaslattal élt. Kértük a tervező ülésen való részvételét.

**Őszy Közbeszerzési Tanácsadó Kft. és Őszy Ügyvédi Iroda szerződése és módosításai (csatolva)**

2020. 06. 30. napján kelt az alapszerződésszerint Kisbér Város Önkormányzata **„**Kisbér város városközpontjának megújítása” tárgyban közbeszerzési és jogi szakértői tevékenység elvégzésével és a szükséges közbeszerzési eljárás(ok) lebonyolításával bízta meg az Őszy Közbeszerzési Tanácsadó Kft. és Őszy Ügyvédi Irodát.

Az alapszerződésben előirányzott támogatási összegek és ezzel összefüggésben az ellátandó feladatok nagymértékben változtak az elmúlt években.

Az alapszerződés szerint a felek a következő támogatási és díjösszegekkel kalkuláltak:

2020-as évre 970.000.000.- Ft

2021-es évre 1.028.500.000.- Ft

2022-es évre 680.000.000.-Ft

2023-as évre 968.400.000.- Ft

Erre figyelemmel felek a megbízási díj „prognosztizált” összegét a következőképpen rögzítették:

2020-as évre megítélt támogatás vonatkozásában 4.229.400.-Ft + ÁFA

2021-es évre megítélt támogatás vonatkozásában 4.483.800.-Ft + ÁFA

2022-es évre megítélt támogatás vonatkozásában 2.965.350.- Ft + ÁFA

2023-as évre megítélt támogatás vonatkozásában 4.221.450.- Ft + ÁFA

A támogatási összegek változása miatt két módosítás történt, mely óta ugyancsak történt változás a megítélt támogatások felhasználási határidejét és az elvégzendő feladatokat illetően.

A Megbízottak az alábbi módosítási igényt jelezték, amikor tájékoztattuk őket a megváltozott támogatási környezetről és feladatokról:

* *„a megbízási szerződés szerinti teljesítésre az ajánlatunkat 2020. áprilisában adtuk;*
* *a szerződés hatálya 2023. év végéig volt előirányozva;*
* *megbízási díj kifizetésére a mellékelt összesítő táblázat szerint került sor, amiből megállapítható, hogy:* 
  + *részünkre megbízási díj kifizetésére 2022. évben került sor utoljára;*
  + *a teljes megbízási díj 15.900.000,- Ft + ÁFA, ebből a közbeszerzési feladatokért eddig kifizetett összeg: 8.122.769,- FT + ÁFA, az ügyvédi részért pedig: 902.529,- Ft + ÁFA. Ki nem fizetett díj jelenleg a projektben összesen: 6.874.702,- Ft + ÁFA.*
* *a szerződés szerinti feladatainkat 2023. és a 2024. évben is, és ezt követően is elláttuk, noha azért díjazásban már nem részesültünk. A teljesség igénye nélkül kiemelek párat:* 
  + *projektmenedzser szerződésmódosítás előkészítése,*
  + *műszaki szakértői szerződésmódosítás előkészítése,*
  + *lovarda építés – 1. szerződésmódosítás előkészítése, hirdetmény feladás, EKR kezelés,*
  + *lovarda építés – 2. szerződésmódosítás előkészítése, hirdetmény feladás, EKR kezelés,*
  + *műszaki ellenőr közbeszerzési eljárás komplett lebonyolítása*
  + *műszaki ellenőr szerződés módosítás előkészítése,*
  + *időközben felmerülő kérdések megválaszolása.*
* *az idei évben várható feladatok ismereteim szerint:* 
  + *Sétányra vonatkozó kivitelezési közbeszerzési eljárás,*
  + *Vöröskereszt épületének bontása  és a Plébánia előtti tér rendezése egy közbeszerzési eljárásban, két részben,*
  + *műszaki ellenőr közbeszerzés.*

*A 2023. és 2024. évben ellátott feladatokra, a 2025. évben várható feladatokra, a 2023-hoz képest további két éves rendelkezésre állásra, az időközben bekövetkezetett általános díj- és költség emelkedésekre figyelemmel a megbízási szerződésünk 2025. év végéig történő meghosszabbítását vállaljuk és javasoljuk a szerződésben előre rögzített megbízási díj változatlanul tartása mellett. Mindezekre figyelemmel a fennmaradó megbízási díj (összességében 6.874.702,- Ft + ÁFA) két havi bontásban történő kifizetésére teszünk javaslatot 2025. év végéig.”*

**K és P Kft. szerződés és módosítása (csatolva)**

K és P Kft. szerződése 2025. március közepéig hatályos, a Műszaki Bizottság tárgyalta a jelenleg hatályos szerződését, valamint azt a módosítási javaslatot, hogy mivel az 1914/2021. (XII. 15.) Korm. határozat szerint folyósított támogatás felhasználási határideje megváltozott és a K és P Kft. által vállalt és ellátandó feladatok egy része a meghosszabbított határidő alatt jelentkezik, a szerződésre a felhasználási határidővel összhangban kerüljön módosításra úgy, hogy a hatályos szerződése szerint 2025. évre járó díj (január, február, március) összegének megfelelő összegű díj illeti meg a meghosszabbított időtartamra, azaz 2025. december 31. napjáig.

A K és P Kft. beszerzését, valamint szerződés módosítását lebonyolító Őszy Közbeszerzési Tanácsadó Kft. véleményét kikértük a módosítással kapcsolatban és az alábbi választ kaptuk, illetve előkészítették a módosítás tervezetét (csatolva).

*„Kedves Andrea!*

*Figyelemmel arra, hogy nem járt még le a szerződés, hosszabbítható.*

*További díjat valóban nem lehet beemelni, annak nincs akadálya, hogy módosuljon a megbízási díj (elosztva a 2024. január, február, március havi díjat a hosszabbított időtartamra.)*

*Amennyiben kéritek a két szerződésmódosítás előkészítését, úgy kérem, hogy szíveskedjetek:*

* *a két szerződés módosítás kapcsán a módosításra okot adó körülményeket részletesen megadni*
* *szerződésenként megadni, hogy mi módosul.*

*Köszönettel*

***dr. Csizmadia Laura***

*cégvezető,*

*felelős akkreditált közbeszerzési szaktanácsadó”*

A bizottsági ülésen ismertetésre került, hogy K és P Kft. szerződésének 4. pontja alapján a K és P Kft. látja el az egyes kormánytámogatások eredményes felhasználásához kapcsolódó beszerzési, közbeszerzési eljárások műszaki szakértői feladatait, többek között a műszaki-szakmai vonatkozású kérdések megválaszolása, tanácsadás, a tervező részéről elkészített közbeszerzési műszaki dokumentáció közbeszerzési jogszabályi előírásoknak való megfelelőségének ellenőrzése, a megállapított esetleges hiányosságok, átdolgozási igények jelzése a tervező felé….

A 800 millió Ft összegű, költségvetési törvény szerinti támogatás eredményes felhasználása során az ún. északi istállóépület északi szárnyának felújításához kapcsolódóan látta el a feladatát, műszaki ellenőr beszerzésében (jogorvoslati eljárás is volt), kivitelező beszerzésben, szerződés módosításokban részvétel, tanácsadás, felmerülő műszaki-szakmai kérdések megválaszolása, kivitelezés során felmerülő műszaki-szakmai kérdések megválaszolása.

Az 1914/2021. (XII. 15.) Korm. határozat szerinti feladatok közül az ún. északi épület északi szárnyának felújítása megvalósult, a többi projekt elem esetében előkészítő munka zajlott a tervezővel egyeztetve. A már elkészült tervek aktualizálása, közbeszerzési eljárás kiírásához való alkalmassá tétele zajlik jelenleg.

K és P Kft. díjazása a beszerzési eljárás dokumentumai alapján havi rendszerességű, a képviselő-testület az I. sz. módosítás során a díjfizetés módján nem változtatott. Ennek megfelelően történt a szerződés szerinti megbízási díj kiegyenlítése.

Kérem a Tisztelt Képviselő-testülete az előterjesztés megvitatására és szerződés módosítások tárgyában döntéshozatalra.

Kisbér, 2025. január 14. Sinkovicz Zoltán sk.

**Határozati javaslat**

**Kisbér Város Önkormányzatának Képviselő-testülete**

**……./2025. (I. 17.) KVÖKt. határozata**

**közbeszerzési, jogi szakértői keretszerződés, műszaki FAKSZ szerződés módosítása**

Kisbér Város Önkormányzatának Képviselő-testülete K és P Kft. szerződését az előterjesztéshez csatolt tervezet szerint módosítja.

A módosítás alapján a 2025. évi díjat az 1914/2021. (XII. 15.) Korm.határozat alapján folyósított támogatás terhére kívánja elszámolni.

Felhatalmazza a polgármestert a szerződés módosítás aláírására.

Kisbér Város Önkormányzatának Képviselő-testülete az Őszy Közbeszerzési Tanácsadó Kft. és Őszy Ügyvédi Iroda Kft. szerződését a Megbízottak által javasoltak szerint módosítja.

A módosítás alapján a 2025. évi díjat az 1914/2021. (XII. 15.) Korm.határozat alapján folyósított támogatás terhére kívánja elszámolni.

Felhatalmazza a polgármestert a szerződés módosítás aláírására.